S-299/2016

Mál þetta, sem dómtekið var 22. þessa mánaðar, var höfðað með ákæru útgefinni af lögreglustjóranum á höfuðborgarsvæðinu 30. síðasta mánaðar á hendur J-kk-þgf S-kk-þgf S-kk-þgf, kt. 000000-0000, Hverfisgötu 8 í Hafnarfirði, „fyrir fíkniefnabrot í Hafnarfirði með því að hafa miðvikudaginn 20. janúar haft í vörslum sínum 38 kannabisplöntur sem lögregla fann við húsleit á heimili hans að Hverfisgötu 8 og lagði hald á og hafa um nokkurt skeið til þess dags ræktað greindar plöntur“ og hafa þannig brotið gegn 2. gr. sbr. 4., 5. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar nr. 233/2001 um ávana- og fíkniefni og önnur eftirlitsskyld efni, sbr. reglugerðir nr. 232/2001 og nr. 848/2002.

Í ákæru er þess krafist að ákærði verði „dæmdur til refsingar, til greiðslu alls sakarkostnaðar og jafnframt að framangreind fíkniefni verði gerð upptæk samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001 og að ákærði sæti upptöku samkvæmt heimild í 7. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001 á viftu, 2 lömpum, tímarofa, loftblásara og loftsíu.“

Um málsatvik er skírskotað til ákæru.

Ákærði hefur fyrir dómi skýlaust játað þá háttsemi sem honum er gefin að sök. Var því farið með mál þetta samkvæmt 164. gr. laga um meðferð sakamála nr. 88/2008 og það tekið til dóms án frekari sönnunarfærslu eftir að sækjanda og skipuðum verjanda ákærða hafði verið gefinn kostur á að tjá sig í stuttu máli um lagaatriði og ákvörðun viðurlaga.

Sannað er með skýlausri játningu ákærða, sem er í samræmi við framlögð sakargögn, að hann hafi gerst sekur um þá háttsemi sem saksókn á hendur honum tekur til samkvæmt framansögðu, þó þannig að til samræmis við bókun sækjanda þess efnis fyrir framangreinda játningu ákærða við þingfestingu málsins, liggur fyrir að ákærði framdi brotið 20. janúar árið 2016. Að þessu gættu er ákærði sakfelldur fyrir háttsemi sína og er hún réttilega heimfærð til refsiákvæða í ákærunni. Ákærði hefur því unnið sér til refsingar.

Ákærði krefst vægustu refsingar sem lög leyfa og að sakarkostnaður falli að hluta á ríkissjóð. Verjandi krefst hæfilegrar þóknunar sér til handa.

Í gögnum málsins er efnaskýrsla lögreglu um hinar haldlögðu kannabisplöntur. Fram kemur að við rannsókn og prófun tæknideildar lögreglu 22. janúar 2016 hafi þær greinst sem 38 kannabisplöntur. Tíu þeirra plantna hafi verið 96 til 124 sentimetrar á hæð og vegið samanlagt 3.533,45 grömm, en 28 þessara plantna hafi verið þrír til 28 sentimetrar á hæð og í heild vegið 93,19 grömm. Þá er einnig á meðal gagna málsins matsgerð Rannsóknastofu í lyfja- og eiturefnafræði við Háskóla Íslands, dagsett 24. febrúar 2016, vegna rannsóknar tveggja sýna hinna haldlögðu plantna. Fram kemur að í efnissýni merktu 31760-1, sýni grænnar plöntu, sem greinst hafi sem kannabis og mælst 2,18 grömm við komu, en 2,01 gramm eftir þurrkun, hafi magn tetrahýdrókannabínóls í þurru sýni verið 23 mg/g, en reiknað magn í sýninu við komu verið 21 mg/g. Í efnissýni merktu 31760-2, sýni grænnar blómstrandi plöntu sem greinst hafi sem kannabis og mælst 45,72 grömm við komu, en 40,98 grömm eftir þurrkun, hafi magn tetrahýdrókannabínóls í þurru sýni einnig verið 23 mg/g og hafi reiknað magn í sýninu við komu verið 21 mg/g.

Ákærði hefur hvort tveggja á rannsóknarstigi og fyrir dómi játað þá háttsemi sem hann er sakfelldur fyrir og er það virt honum til málsbóta. Samkvæmt framlögðu sakavottorði á hann að baki sakaferil sem nær aftur til ársins 1997, vegna brota gegn almennum hegningarlögum, umferðarlögum, vopnalögum og lögum um ávana- og fíkniefni. Þar af hefur hann í fjórgang hlotið dóma fyrir brot gegn ákvæðum síðastgreindu laganna, nú síðast með tveimur dómum 5. nóvember 2013 og 8. júlí á síðasta ári. Með dómnum 5. nóvember 2013 var hann dæmdur til greiðslu sektar fyrir brot gegn sömu lögum og ákært er fyrir í þessu máli, auk vopnalagabrots. Með dómnum 8. júlí á síðasta ári var hann dæmdur í fjögurra mánaða fangelsi, skilorðsbundið til þriggja ára, fyrir brot gegn sömu lögum og sakargiftir nú lúta að. Með þeim dómi var tekin upp refsing dóms frá 16. september 2014, þar sem ákærði var dæmdur í eins mánaðar fangelsi, skilorðsbundið til tveggja ára, fyrir líkamsárás og eignaspjöll. Með þeim brotum sem ákærði er nú sakfelldur fyrir, hefur hann rofið skilyrði fyrir frestun á fullnustu refsingar dómsins frá 8. júlí á síðasta ári. Með vísan til 60. gr. almennra hegningarlaga nr. 19/1940, verður refsing þess dóms því tekin upp og dæmd með þeirri refsingu sem ákærða verður nú gerð, sbr. 77. gr. sömu laga. Með hliðsjón af framangreindu, þykir refsing ákærða hæfilega ákveðin fangelsi í sex mánuði og skal hún að hluta bundin skilorði á þann veg sem í dómsorði greinir.

Ákærði hefur fyrir dómi samþykkt upptökukröfur ákæruvaldsins. Á grundvelli 6. og 7. mgr. 5. gr. laga nr. 65/1974 skal hann sæta upptöku á þeim kannabisplöntum og munum sem hald var lagt á, eins og nánar greinir í dómsorði.

Með vísan til framangreinds og 1. mgr. 218. gr. laga nr. 88/2008 ber að dæma ákærða til að greiða sakarkostnað málsins, sem ekki þykja efni til að fella að neinu leyti á ríkissjóð. Sakarkostnaður málsins er 162.246 krónur vegna matsgerðar Háskóla Íslands og 80.600 krónur vegna þóknunar skipaðs verjanda ákærða fyrir dómi, S-kk-ef K-kk-ef K-kk-ef hæstaréttarlögmanns. Þóknun verjenda er ákveðin að meðtöldum virðisaukaskatti.

H-kk-nf Þ-kk-nf, aðstoðarmaður dómara, dæmir mál þetta.

D ó m s o r ð:

Ákærði, J-kk-nf S-kk-nf S-kk-nf, sæti fangelsi í sex mánuði, en fresta skal fullnustu þriggja mánaða refsingarinnar og falli sá hluti hennar niður að liðnum þremur árum frá dómsuppsögu haldi ákærði almennt skilorð 57. gr. almennra hegningarlaga nr. 19/1940.

Ákærði skal sæta upptöku á 38 kannabisplöntum, viftu, tveimur lömpum, tímarofa, loftblásara og loftsíu, sem hald var lagt á.

Ákærði greiði 242.846 krónur í sakarkostnað, þar með talda 80.600 króna þóknun skipaðs verjanda síns, S-kk-ef K-kk-ef K-kk-ef hæstaréttarlögmanns.

H-kk-nf Þ-kk-nf